ฟิวเจอร์พาร์คกระอักรายได้หายวันละ2ล.
กองทุนอสังหาริมทรัพย์ฟิวเจอร์พาร์ค ขาดรายได้ค่าเช่าพื้นที่วันละ 2.1 ล้านบาท หลังน้ำท่วมต้องปิดศูนย์การค้า
30 ต.ค. 2565

กองทุนอสังหาริมทรัพย์ฟิวเจอร์พาร์ค ขาดรายได้ค่าเช่าพื้นที่วันละ 2.1 ล้านบาท หลังน้ำท่วมต้องปิดศูนย์การค้า 
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน ไอเอ็นจี (ประเทศไทย) ในฐานะบริษัทจัดการของกองทุนรวมสิทธิการเช่าอสังหาริมทรัพย์ฟิวเจอร์พาร์ค (FUTUREPF) เปิดเผยว่า ศูนย์การค้าฟิวเจอร์พาร์ครังสิตได้ปิดดำเนินการตั้งแต่วันที่ 19 ต.ค.จนถึงปัจจุบัน เนื่องจากน้ำท่วม ส่งผลให้กองทุนขาดรายได้ค่าเช่าพื้นที่ประมาณวันละ 2.1 ล้านบาท
ทั้งนี้ ปัจจุบันรอบศูนย์การค้าฟิวเจอร์พาร์ครังสิตมีน้ำท่วมสูงประมาณ 1 เมตร และมีน้ำรั่วซึมเข้าในอาคารชั้นใต้ดิน (Basement) สูงประมาณ 30 เซนติเมตร ในวันที่ 28 ต.ค. โดยผู้บริหารทรัพย์สินได้ดำเนินการสูบน้ำออกตลอด 24 ชั่วโมง ปัจจุบันระดับน้ำที่ท่วมขังในชั้นใต้ดินลดลงเหลือประมาณ 5 เซนติเมตร
อย่างไรก็ตาม ศูนย์การค้าฟิวเจอร์พาร์ครังสิตได้ทำประกันภัยความเสี่ยงภัยทุกประเภท ซึ่งคุ้มครองความเสียหายของทรัพย์สินของศูนย์การค้าฟิวเจอร์พาร์ครังสิต โดยมีจำนวนทุนประกัน 5,000 ล้านบาท รวมทั้งกองทุนได้ทำประกันภัยธุรกิจหยุดชะงัก ซึ่งคุ้มครองการสูญเสียรายได้สุทธิในกรณีดังกล่าวสำหรับระยะเวลา 3 ปี แต่มีเงื่อนไขที่กองทุนจะต้องรับผิดชอบค่าเสียหายส่วนแรกเอง (First Loss) เป็นระยะเวลา 21 วันแรก โดยมีจำนวนทุนประกัน 2,063 ล้านบาท